Vrou aangekeer ná model se tref-en-trap-doodOlivia Sieff (18) is Sondag voor ’n kuierplek in Claremont doodgery. (Foto: Instagram / Olivia Sieff) ’n 31-jarige vrou is in hegtenis geneem in verband met die tref-en-trap-dood van Olivia Sieff, ’n Kaapse model, buite ’n kuierplek in Claremont. Sy word nou deur aanklagte van strafbare manslag in die gesig gestaar en sal Vrydag (vandag) in die Wynberg-landdroshof verskyn. Maroela Media het vroeër berig dat Sieff (18) omstreeks 01:50 Sondag buite die Tin Roof-nagklub in Hoofweg doodgery is. Die bestuurder van die motor het ná die voorval van die ongelukstoneel gevlug. Kapt. Frederick van Wyk, polisiewoordvoerder, sê die vrou se motor is met behulp van kringtelevisiebeeldmateriaal geïdentifiseer as die motor wat by die ongeluk betrokke was. Geen verdere inligting oor die verdagte is in dié stadium beskikbaar nie. Sieff het verlede jaar aan die Herchel Girls School in Claremont matriek behaal en was ’n model vir die bekende modelagentskap Boss Models.